
REZOLIUCIJA
DĖL NEATIDĖLIOTINŲ VEIKSMŲ
VILNIAUS KONCERTŲ IR SPORTO RŪMAMS REKONSTRUOTI

Vilnius

Lietuvos Respublikos Seimas,
atsižvelgdamas į Lietuvos Respublikos Vyriausybės 2018 m. lapkričio 28 d. nutarimą
Nr. 1157 „Dėl Lietuvos Respublikos vyriausybės 2015 m. birželio 9 d. nutarimo Nr. 597 „Dėl Vilniaus koncertų ir sporto rūmų rekonstrukcijos ir pritaikymo kongresams, konferencijoms ir kultūriniams renginiams projekto pripažinimo valstybei svarbiu ekonominiu projektu“ pakeitimo[footnoteRef:2] (toliau – Nutarimas), kuriuo Vilniaus koncertų ir sporto rūmų rekonstrukcijos ir pritaikymo kongresams, konferencijoms ir kultūriniams renginiams projektas pripažintas svarbiu valstybei, nustatant tikslą įrengti naują kongresų, konferencijų ir kultūrinių renginių centrą, skatinti ir plėtoti konferencinį turizmą, siekiant padidinti Lietuvos žinomumą ir turizmo sektoriaus konkurencingumą bei sudarant sąlygas pritraukti investicijas;
konstatuodamas, kad Vilniaus koncertų ir sporto rūmai 2006 m. įrašyti į Kultūros vertybių registrą kaip regioninės reikšmės objektas, tarptautiniu mastu pripažinti XX amžiaus brutalizmo stilistikos architektūros šedevru ir kad praėjus aštuoneriems metams nuo Nutarimo įsigaliojimo, nėra jokio aiškumo dėl buvusių Vilniaus sporto rūmų rekonstrukcijos darbų pradžios ir naujų kongresų, konferencijų ir kultūrinių renginių centro įrengimo; 
atsižvelgdamas į tai, kad Lietuvoje nėra pastato ir erdvių, kuriuose būtų galima rengti aukšto lygio tarpvalstybinius bei tarptautinius renginius, į įvairių Lietuvos organizacijų ir visuomenės atstovų raginimus rekonstruoti Vilniaus kultūros ir sporto rūmus bei į daugiau kaip 70 procentų dalyvavusiųjų įvairiose sociologinėse apklausose išreikštą pritarimą rūmuose įrengti Konferencijų centrą;

siekdamas nebeeikvoti didelių valstybės lėšų pastato priežiūrai ir apsaugai be ekonominės naudos, bet jas skirti greitesniam pastato rekonstravimui į prikėlimui naudoti pagal šiuolaikinius poreikius;
pritardamas Valstybinės kultūros paveldo komisijos siūlymui Vilniaus kultūros ir sporto rūmus paskelbti nacionalinės reikšmės valstybės saugomu kultūros paveldo objektu;
pripažindamas, kad rekonstravus pagal patvirtintus projektus šis statinys skatintų konferencinį turizmą ir įamžintų valstybingumo istoriją – 1988 m. spalį rūmuose surengtą Lietuvos Persitvarkymo Sąjūdžio steigiamąjį suvažiavimą ir atsisveikinimą su Sausio 13-osios aukomis bei kad pagal projektą sutvarkyta teritorija aplink pastatą įamžintų buvusių Vilniaus žydų Šnipiškių senųjų kapinių atminimą:

siūlo Lietuvos Respublikos Vyriausybei atsisakyti svarstymų perduoti Vilniaus miesto savivaldybei ar kitaip atsikratyti Vilniaus koncertų ir sporto rūmais, bet tęsti ir pilnai įvykdyti Lietuvos Respublikos Vyriausybės 2015 m. birželio 9 d. nutarimą Nr. 597 „Dėl Vilniaus koncertų ir sporto rūmų rekonstrukcijos ir pritaikymo kongresams, konferencijoms ir kultūriniams renginiams projekto pripažinimo valstybei svarbiu projektu“;

ragina Vyriausybės skirti lėšas pastato rekonstravimo darbams ar numatyti privačių lėšų pasitelkimo galimybę;
ragina Vyriausybę ir Vilniaus miesto savivaldybę bendradarbiaujant operatyviai spręsti organizacinius klausimus, susijusius su Nacionalinio kongresų, konferencijų ir kultūros rūmų projekto įgyvendinimo, įamžinant Sąjūdžio veiklą ir kitus istorinius įvykius.

